«Helt sykt», sier tiktoker og rullestolbruker Morten Skau.

Det tyske nyhetsnettstedet Netzpolitik skriver at TikTok, et svært populært sosialt medium for video, aktivt hindret brukere med funksjonshemninger å nå ut til mange. Det samme gjaldt overvektige, mennesker med autisme, og LGBT-brukere.

TikTok oppgir selv at reglene var ment for å beskytte sårbare brukere. Netzpolitik avdekket at reglene var aktive i hvert fall til september. TikTok har ikke svart på akkurat når reglene ble endret, men de oppgir at det nå er andre retningslinjer.

Flere britiske og tyske organisasjoner reagerer på TikToks fremgangsmåte, ifølge BBC og Netzpolitik.

– Sosiale medier må arbeide mot nettmobbing, men å skjule dem under påskudd av å beskytte dem er en helt feil fremgangsmåte, sier Ceri Smith ved Scope, en veldedighetsorganisasjon for funksjonshemmede.

Hindret brukere å gå viralt

På TikTok er det stor konkurranse om å komme på «For You». En evig videostrøm av anbefalt innhold.

Heldige brukere kan bli «TikTok famous» på enkeltvideoer, og det finnes norske brukere med millioner av følgere.

Denne muligheten fjernet TikTok for sårbare grupper. De ble nemlig markert som «auto R» av TikToks moderererings team i Berlin, Bejing, eller Barcelona etter 6000 til 10.000 visninger, ifølge Netzpolitik.

Det gjorde at videoene ikke lenger ble anbefalt, og skjult for de fleste som bruker plattformen.

Reagerer på avgjørelsen

30 år gamle Morten Skau beskriver TikToks retningslinjer som «helt sykt».

Han ble lam fra brystet og ned etter en trampolineulykke da han var 16 år gammel. I sosiale medier har han flere ganger fått oppmerksomhet for sine sprell, og siden slutten av oktober har han publisert videoer på TikTok.

– Jeg tror ikke dette er for å skåne oss. Det blir bare feil ende å ta det i. Jeg vet hva jeg går til, sier Skau.

– Det er dårlig å skjule mangfoldet. Vi finnes vi også, sånn er det, sier Skau.

Hva mener du er en god måte å beskytte sårbare grupper?

– Man må ta de som skriver stygge kommentarer. Vi vet hva vi går til. Ja, vi er kanskje mer utsatt for sånne kommentarer, men vi må få bestemme selv hva vi vil. TikTok må heller ta det i andre enden ved å fjerne de stygge kommentarene.

Skau er lærer på en barneskole i Oslo. Nylig kom elevene over profilen hans på TikTok:

– Det er ikke alt de skjønner, men de enkleste videoene lo de seg ihjel av. De synes det var helt topp, sier Skau, som har lagt ut humoristiske videoer og innlegg i sosiale medier over flere år.

Blant annet omtalte TV 2 en rekke ironiske Facebook-innlegg om fjernhealing i 2015.

Svært populær, men i hardt vær

NRKbeta har tidligere omtalt at TikTok etterforskes av komiteen for utenlandske investeringer i USA (CFIUS) for å kunne være en mulig trussel mot nasjonal sikkerhet.

TikTok avviser påstandene en rekke profilerte politikere har kommet med, men det siste året har det kommet stadig nye avsløringer om personvern og moderering på appen.

I september omtalte The Guardian at TikToks moderatorer hadde retningslinjer om å fjerne eller skjule videoer som brøt med kinesiske interesser. Andre medier har også omtalt hvor få videoer på TikTok som nevner demonstrasjonene i HongKong.

For to uker siden beklaget også selskapet hvordan de håndterte slettingen av en Kina-kritisk video. Ifølge selskapet handlet det om en annen video publisert fra samme mobil, men den amerikanske tenåringen som fikk videoen slettet oppgir til flere medier at hun ikke tror på TikToks forklaring.